**แผนบริหารความเสี่ยงเพื่อป้องกันการทุจริต**

**ประจำปี พ.ศ. 2566**



**องค์การบริหารส่วนตำบลบึงนคร**

**อำเภอธวัชบุรี จังหวัดร้อยเอ็ด**

[**www.Buengnakhon.go.th**](http://www.Buengnakhon.go.th)

**คำนำ**

องค์การบริหารส่วนตำบลบึงนคร ได้จัดทำแผนบริหารจัดการความเสี่ยง ประจำปีงบประมาณ

พ.ศ. 2566 ขึ้น เพื่อให้ผู้บริหารท้องถิ่นและผู้ปฏิบัติงานทุกกอง/สำนัก มีความเข้าใจถึงกระบวนการ

บริหารจัดการความเสี่ยง สามารถดำเนินการบริหารความเสี่ยงตามกระบวนการบริหารความเสี่ยงตาม

กระบวนการบริหารความเสี่ยงที่ได้กำหนดไว้ในแผน ซึ่งเป็นมูลเหตุให้เกิดความเสียหายอยู่ในระดับที่

สามารถยอมรับได้ รวมทั้งเป็นการป้องกันการทุจริตที่จะเกิดขึ้นในอนาคตต่อไป

คณะทำงานบริหารจัดการความเสี่ยง

องค์การบริหารส่วนตำบลบึงนคร

**สารบัญ**

**หน้า**

บทที่ 1 บทนำ 1

บทที่ 2 หลักการและแนวคิดเกี่ยวกับการบริหารความเสี่ยง 3

บทที่ 3 การประเมินความเสี่ยงเพื่อป้องกันการทุจริต อบต.บึงนคร 10

แผนบริหารจัดการความเสี่ยงและมาตรการจัดการความเสี่ยง

ภาคผนวก

**บทที่ 1**

**๑. การวิเคราะห์ความเสี่ยงในการเกิดการทุจริตในองค์กรปกครองส่วนท้องถิ่น**

การวิเคราะห์ความเสี่ยงในการเกิดการทุจริตในองค์กรปกครองส่วนท้องถิ่นมีวัตถุประสงค์เพื่อต้องการบ่งชี้ความเสี่ยงของการทุจริตที่มีอยู่ในองค์กรโดยการประเมินโอกาสของการทุจริตที่อาจเกิดขึ้น ตลอดจนบุคคล หรือหน่วยงานที่อาจเกี่ยวข้องกับการกระทำทุจริต เพื่อพิจารณาว่าการควบคุมและการป้องกันการทุจริตที่มีอยู่ ในปัจจุบันมีประสิทธิภาพและประสิทธิผลหรือไม่

**การทุจริตในระดับท้องถิ่น** พบว่าปัจจัยที่มีผลต่อการขยายตัวของการทุจริตในระดับท้องถิ่น ได้แก่ การกระจายอำนาจลงสู่องค์กรปกครองส่วนท้องถิ่น แม้ว่าโดยหลักการแล้วการกระจายอำนาจมีวัตถุประสงค์ สำคัญเพื่อให้บริการต่าง ๆ ของรัฐสามารถตอบสนองต่อความต้องการของชุมชนมากขึ้น มีประสิทธิภาพมากขึ้น แต่ในทางปฏิบัติทำให้แนวโน้มของการทุจริตในท้องถิ่นเพิ่มมากยิ่งขึ้นเช่นเดียวกัน

**ลักษณะการทุจริตในส่วนขององค์กรปกครองส่วนท้องถิ่น** จำแนกเป็น ๗ ประเภท ดังนี้

๑) การทุจริตด้านงบประมาณ การทำบัญชี การจัดซื้อจัดจ้าง และการเงินการคลัง ส่วนใหญ่เกิดจาก การละเลยขององค์กรปกครองส่วนท้องถิ่น

๒) สภาพหรือปัญหาที่เกิดจากตัวบุคคล

๓) สภาพการทุจริตอันเกิดจากช่องว่างของกฎระเบียบและกฎหมาย

๔) สภาพหรือลักษณะปัญหาของการทุจริตที่เกิดจากการขาดความรู้ความเข้าใจและขาดคุณธรรมจริยธรรม

๕) สภาพหรือลักษณะปัญหาที่เกิดจากการขาดประชาสัมพันธ์ให้ประชาชนทราบ

๖)สภาพหรือลักษณะปัญหาของการทุจริตที่เกิดจากการตรวจสอบขาดความหลากหลายในการตรวจสอบ จากภาคส่วนต่างๆ

๗) สภาพหรือลักษณะปัญหาของการทุจริตที่เกิดจากอำนาจ บารมี และอิทธิพลท้องถิ่น

**สาเหตุและปัจจัยที่นำไปสู่การทุจริตขององค์กรปกครองส่วนท้องถิ่นสามารถสรุปเป็นประเด็นได้** ดังนี้

**๑) โอกาส** แม้ว่าในปัจจุบันมีหน่วยงานและกฎหมายที่เกี่ยวข้องกับการป้องกันและปราบปรามการ ทุจริตแต่พบว่า ยังคงมีช่องว่างที่ทำให้เกิดโอกาสของการทุจริต ซึ่งโอกาสดังกล่าวเกิดขึ้นจากการบังคับใช้ กฎหมายที่ไม่เข้มแข็ง กฎหมาย กฎระเบียบไม่รัดกุม และอำนาจหน้าที่โดยเฉพาะข้าราชการระดับสูงก็เป็นอีก โอกาสหนึ่งที่ทำให้เกิดการทุจริต

**๒) สิ่งจูงใจ** เป็นที่ยอมรับว่าสภาวะทางเศรษฐกิจที่มุ่งเน้นเรื่องของวัตถุนิยม สังคมทุนนิยม ทำให้คน ในปัจจุบันมุ่งเน้นที่การสร้างความร่ำรวย ด้วยเหตุนี้จึงเป็นแรงจูงใจให้เจ้าหน้าที่มีแนวโน้มที่จะทำพฤติกรรมการ ทุจริตมากยิ่งขึ้น

-2-

**๓) การขาดกลไกในการตรวจสอบความโปร่งใส** การทุจริตในปัจจุบันมีรูปแบบที่ซับซ้อนขึ้น โดยเฉพาะการทุจริตในเชิงนโยบายที่ทำให้การทุจริตกลายเป็นความชอบธรรมในสายตาของประชาชน ขาด กลไกการตรวจสอบความโปร่งใสที่มีประสิทธิภาพ ดังนั้นจึงเป็นการยากที่จะเข้าไปตรวจสอบการทุจริตของ บุคคลเหล่านี้

**๔**) **การผูกขาด** ในบางกรณีการดำเนินงานของภาครัฐ ได้แก่ การจัดซื้อ-จัดจ้าง เป็นเรื่องของการ ผูกขาด ดังนั้นจึงมีความเกี่ยวข้องเป็นห่วงโซ่ผลประโยชน์ทางธุรกิจ ในบางครั้งพบบริษัทมีการให้สินบนแก่เจ้าหน้าที่เพื่อให้ตนเองได้รับสิทธิในการดำเนินงานโครงการของภาครัฐ รูปแบบของการผูกขาด ได้แก่ การ ผูกขาดในโครงการก่อสร้างและโครงสร้างพื้นฐานภาครัฐ

**๕) การได้รับค่าตอบแทนที่ไม่เหมาะสม** รายได้ไม่เพียงพอต่อรายจ่าย ความยากจนถือเป็นปัจจัยหนึ่ง ทำให้ข้าราชการมีพฤติกรรมการทุจริต เพราะความต้องการที่จะมีสภาพความเป็นอยู่ที่ดีขึ้น ทำให้เจ้าหน้าที่ ต้องแสวงหาช่องทางเพื่อเพิ่ม “รายได้พิเศษ” ให้กับตนเองและครอบครัว

**๖) การขาดจริยธรรม คุณธรรม** ในสมัยโบราณ ความซื่อสัตย์สุจริตเป็นคุณธรรมที่ได้รับการเน้นเป็น พิเศษถือว่าเป็นเครื่องวัดความดีของคน แต่ในปัจจุบัน พบว่า คนมีความละอายต่อบาปและเกรงกลัวบาป น้อยลง และมีความเห็นแก่ตัวมากยิ่งขึ้น มองแต่ประโยชน์ส่วนตนเป็นที่ตั้งมากกว่าที่จะยึดผลประโยชน์ ส่วนรวม

**๗) มีค่านิยมที่ผิด** ปัจจุบันค่านิยมของสังคมได้เปลี่ยนจากยกย่องคนดี คนที่มีความซื่อสัตย์สุจริตเป็น ยกย่องคนที่มีเงิน คนที่เป็นเศรษฐี มหาเศรษฐี คนที่มีตำแหน่งหน้าที่การงานสูง ด้วยเหตุนี้ ผู้ที่มีค่านิยมที่ผิด เห็นว่าการทุจริตเป็นวิถีชีวิตเป็นเรื่องปกติธรรมดา เห็นคนซื่อเป็นคนเซ่อ เห็นคนโกงเป็นคนฉลาด ย่อมจะทำ การทุจริตฉ้อราษฎร์บังหลวง โดยไม่มีความละอายต่อบุญและบาป และไม่เกรงกลัวต่อกฎหมายของบ้านเมือง

-3-

**บทที่ 2**

**หลักการและแนวคิดเกี่ยวกับการบริหารความเสี่ยง**

**ความเสี่ยง (Risk)**

ความเสี่ยง หมายถึง ความเป็นไปได้ของเหตุการณ์หรือการกระทำใดๆ ที่อาจจะเกิดขึ้นจากภายในและภายนอกที่มีผลกระทบต่อองค์กรในทางที่เสียหาย เป็นผลให้การดำเนินงานอาจไม่ประสบผลสำเร็จตามวัตถุประสงค์และเป้าหมายที่กำหนดไว้

**การบริหารความเสี่ยงองค์กรโดยรวมตามแนวคิดของ COSO (COSO Enterprise Risk Management)**

การบริหารความเสี่ยงองค์กรโดยรวม หมายถึง กระบวนการบริหารความเสี่ยงที่บุคคลทั่วทั้งองค์กรได้มีส่วนร่วมในการคิด วิเคราะห์ และคาดการณ์ถึงเหตุการณ์ หรือความเสี่ยงที่อาจเกิดขึ้น รวมถึงการระบุแนวทางในการจัดการความเสี่ยงดังกล่าวให้อยู่ในระดับที่เหมาะสมหรือยอมรับได้ เพื่อช่วยให้องค์กรบรรลุวัตถุประสงค์และเป้าหมายที่ต้องการ ซึ่งมีองค์ประกอบทั้งหมด 8 ประการ ดังนี้

1. Internal Environment หรือ สภาพแวดล้อมภายในองค์กร ถือเป็นพื้นฐานขององค์ประกอบอื่นๆ ทั้งหมด ไม่ว่าจะเป็นเรื่องของค่านิยม จริยธรรม ความสามารถของบุคลากร แนวทางการบริหารของผู้บริหารฯ ซึ่งสภาพแวดล้อมภายในองค์กรที่มีหรือไม่ดีจะมีผลต่อการควบคุมและการบริหารความเสี่ยง

2. Objective Setting หรือ การกำหนดวัตถุประสงค์ องค์ประกอบนี้เป็นเรื่องของการกำหนดวัตถุประสงค์การดำเนินงาน ซึ่งจะช่วยให้ทราบถึงขอบเขตการดำเนินงาน และทำให้สามารถวิเคราะห์ความเสี่ยงที่คาดว่าจะเกิดขึ้นได้อย่าครบถ้วน โดยการกำหนดวัตถุประสงค์สามารถแบ่งออกได้เป็น 2 ระดับใหญ่ๆ คือ ระดับองค์กร (Entity Level) และระดับกิจกรรม (Activity Level)

3. Event Identification หรือ การระบุถึงเหตุการณ์หรือปัจจัยที่จะก่อให้เกิดความเสี่ยง โดยในองค์ประกอบนี้จะต้องพิจารณาทั้งปัจจัยภายนอกและปัจจัยภายในที่จะส่งผลกระทบ ไม่ว่าจะเป็นเรื่องของภาวะเศรษฐกิจ ธรรมชาติ การเมือง สังคม การเปลี่ยนแปลงของเทคโนโลยี โครงสร้างขององค์กร บุคลากร กระบวนการ และเทคโนโลยีขององค์กร เป็นต้น

4. Risk Assessment หรือ การประเมินความเสี่ยง จะทำให้ทราบว่าเหตุการณ์หรือปัจจัยที่จะก่อให้เกิดความเสี่ยง (จากองค์ประกอบที่แล้ว) จะส่งผลกระทบอย่างไรต่อการบรรลุวัตถุประสงค์ขององค์กรหรือกิจกรรม โดยจะประเมินทั้งในด้านของความเป็นไปได้ที่จะเกิดเหตุการณ์นั้นขึ้น (Likelihood) และผลกระทบหากเหตุการณ์นั้นเกิดขึ้นจริง (Impact)

5. (Risk Response หรือ การตอบสนองต่อความเสี่ยง ผู้บริหารจะต้องกำหนดว่าจะตอบสนองหรือจัดการต่อความเสี่ยงที่จะเกิดขึ้นอย่างไร โดยการตอบสนองความเสี่ยงดังกล่าวอาจจะอยู่ในรูปของหลีกเลี่ยง (Acceptance)

6. Control Activities หรือ กิจกรรมการควบคุม หมายถึง นโยบายและแนวทางการปฏิบัติงานในการควบคุมที่ฝ่ายบริหารกำหนดขึ้น เพื่อให้มั่นใจว่าแผนจัดการ/บริหารความเสี่ยงที่กำหนดขึ้นนั้น ได้มีการปฏิบัติตามแนวทางที่กำหนดอย่างมีประสิทธิภาพ มีการกำหนดผู้รับผิดชอบ และระยะเวลาในการดำเนินงานไว้อย่างชัดเจน

-4-

7. Information and Communication หรือ สารสนเทศและการสื่อสาร เป็นการจัดหรือกำหนดให้มีระบบสารสนเทศและการติดต่อสื่อสารเพื่อสนับสนุนการดำเนินงานด้านการบริหารความเสี่ยง

8. Monitoring หรือ การติดตาม หมายถึงกระบวนการในการติดตามและประเมินผลการดำเนินงาน เพื่อให้มั่นใจว่าการจัดการ/บริหารความเสี่ยงเป็นไปอย่างมีประสิทธิภาพและประสิทธิผล

**การระบุความเสี่ยง**

การระบุความเสี่ยงในกระบวนการปฏิบัติงาน หรือกิจกรรม เป็นการพิจารณาว่ามีสิ่งใดหรือเหตุการณ์ใดที่อาจเป็นปัญหาอุปสรรค ซึ่งอาจทำให้การดำเนินงานไม่ประสบความสำเร็จตามวัตถุประสงค์ของงานกิจกรรมและกระบวนการที่ได้ปฏิบัติอยู่ ทั้งในส่วนของงานตามภารกิจประจำและงานตามนโยบายว่าตอบสนองและสอดคล้องกับวัตถุประสงค์ วิสัยทัศน์ พันธกิจ และภารกิจของหน่วยงานรวมถึงคาดคะเนผลผลิตและผลลัพธ์ของแต่ละงานกิจกรรมว่าจะเกิดผลในทางใดโดยพิจารณาได้จากกระบวนการหรือกิจกรรมที่มีความ

สำคัญของข้อมูลสถิติของความเสี่ยงที่เคยเกิดขึ้นหรืออาจเกิดขึ้นในอนาคตและจากการระดมความคิดเห็นของบุคลากรภายในหน่วยงานจากนั้นระบุปัจจัยเสี่ยง คือ สาเหตุที่ทำให้เกิดความเสี่ยง ทั้งนี้ในการระบุความเสี่ยงจะต้องพิจารณาแหล่งที่มาของปัจจัยเสี่ยงทั้ง 2 ด้าน คือ ปัจจัยเสี่ยงภายใน และปัจจัยเสี่ยงภายนอก

**2.1) ปัจจัยเสี่ยงภายใน** หมายถึง ความเสี่ยงที่สามารถควบคุมได้โดยองค์กร เช่น โครงสร้างองค์กร วัฒนธรรมองค์กร นโยบายการบริหารจัดการ กระบวนการปฏิบัติงาน ความรู้ความสามารถและทักษะของบุคลากร ความเพียงพอของข้อมูล และเทคโนโลยีสาหรับการให้บริการ เป็นต้น

**2.2) ปัจจัยเสี่ยงภายนอก** หมายถึง ความเสี่ยงที่ไม่สามารถควบคุมได้โดยองค์กร เช่น ภาวการณ์การแข่งขัน กระแสสังคม การเปลี่ยนแปลงทางเทคโนโลยี การเมือง สภาวะเศรษฐกิจ สังคม กฎหมาย ภัยธรรมชาติ สิ่งแวดล้อม เป็นต้น

แนวทางในการระบุความเสี่ยง

1. ศึกษา และพิจารณาถึงเหตุการณ์ที่จะทำให้ไม่บรรลุวัตถุประสงค์ต่าง ๆ โดยพิจารณาทั้งปัจจัยทั้งภายในและภายนอก เหตุการณ์ที่เกิดขึ้นแล้ว หรือคาดว่าจะเกิดขึ้นในอนาคต

2. พิจารณาถึงผลที่เกิดขึ้นจากความเสี่ยง สรุปประเด็นเหตุการณ์ที่อาจเกิดขึ้น ซึ่งมีผลกระทบต่อการบรรลุวัตถุประสงค์ และสาเหตุของเหตุการณ์หรือความเสี่ยงดังกล่าว ให้เป็นลายลักษณ์อักษร เพื่อหารือร่วมกัน หากเหตุการณ์ที่มีผลกระทบในเชิงลบถือเป็นความเสี่ยงที่ต้องประเมินและจัดการความเสี่ยงนั้น สำหรับเหตุการณ์ที่มีผลกระทบในเชิงบวกเป็นโอกาส ซึ่งควรนำไปพิจารณาอีกครั้งในกระบวนการกำหนดวัตถุประสงค์ และกลยุทธ์ในการดำเนินงานต่อไป ทั้งนี้ ต้องระบุสาเหตุของความเสี่ยงด้วยทุกครั้ง โดยระบุให้ครบทุกสาเหตุที่ทำให้เกิดความเสี่ยงดังกล่าวเพื่อให้สามารถกำหนดแผนจัดการความเสี่ยงให้ได้ตรงกับสาเหตุที่ทำให้เกิดความเสี่ยง และสามารถลดความเสี่ยงได้อย่างมีประสิทธิภาพและประสิทธิผล

-5-

**ความเสี่ยงสามารถแบ่งออกได้เป็น 4 ประเภทหลัก** ดังนี้

1. ความเสี่ยงด้านกลยุทธ์ (Strategic Risk : S) หมายถึง ความเสี่ยงที่มีผลกระทบต่อทิศทาง หรือ ภารกิจหลักขององค์กร หรือมีผลกระทบต่อการบรรลุวัตถุประสงค์ขององค์กร เนื่องมาจากการเมือง เศรษฐกิจ ความเปลี่ยนแปลงของสถานการณ์ภายนอก ผู้ใช้บริการ ฯลฯ หรือความเสี่ยงที่เกิดจากการกระบวนการตัดสินใจเชิงกลยุทธ์ผิดพลาด รวมถึงความเสี่ยงที่เกิดจากการกำหนดแผนกลยุทธ์ แผนดำเนินงานและนำไปปฏิบัติไม่เหมาะสม หรือไม่สอดคล้องกับปัจจัยภายในและสภาพแวดล้อมภายนอก อันส่งผลกระทบต่อการบรรลุวิสัยทัศน์ พันธกิจ หรือสถานะขององค์กร

2. ความเสี่ยงด้านการดำเนินงาน (Operational Risk : O) หมายถึง ความเสี่ยงเนื่องจากการปฏิบัติงานภายในองค์กร อันเกิดจากกระบวนการ บุคลากร ความเพียงพอของข้อมูล ส่งผลกระทบต่อการดาเนินงานขององค์กร เช่น ขาดการบริหารโครงการที่ดี ขาดบุคลากรที่มีคุณภาพ การใช้งานระบบเทคโนโลยีสารสนเทศไม่เต็มประสิทธิภาพ เป็นต้น

3. ความเสี่ยงด้านการเงิน (Financial Risk : F) หมายถึง ความเสี่ยงเกี่ยวกับสถานะและการดำเนินการงานทางการเงิน เช่น การเบิกจ่ายงบประมาณไม่เป็นไปตามแผน งบประมาณถูกตัด งบประมาณที่ได้รับไม่สอดคล้องกับสถานการณ์ของภารกิจที่เปลี่ยนแปลงไปทำให้การจัดสรรไม่พอเพียง จนกระทบการดำเนินงานขององค์กรในการบรรลุเป้าหมายตามพันธกิจ เนื่องมาจากการขาดการจัดหาข้อมูล การวิเคราะห์ การวางแผน การควบคุม และการจัดทำรายงานเพื่อนำมาใช้ในการบริหารการเงินได้อย่างถูกต้อง เหมาะสม ทำให้ขาดประสิทธิภาพ และไม่ทันต่อสถานการณ์ ซึ่งส่งผลต่อการตัดสินใจทางการเงิน หรือการบริหารงบประมาณที่ผิดพลาด ส่งผลกระทบต่อสถานะการเงินขององค์กร

4. ความเสี่ยงด้านปฏิบัติตามกฎหมาย/กฎระเบียบ (Compliance Risk : C) หมายถึง ความเสี่ยงที่เกิดจากการละเมิดหรือไม่ปฏิบัติตามกฎระเบียบ ข้อบังคับ ข้อสัญญา และข้อกฎหมาย  
ที่เกี่ยวข้องกับการดำเนินงานขององค์กร เช่น การทุจริต การไม่ปฏิบัติตามเงื่อนไขสัญญา การไม่ปฏิบัติตามกฎหมายเกี่ยวกับผลกระทบสิ่งแวดล้อม

**การวิเคราะห์ความเสี่ยงด้านการทุจริต (Fraud Risk-Assessments)**

การวิเคราะห์ความเสี่ยงเกี่ยวกับด้านการทุจริต หมายถึง กระบวนการวิเคราะห์ความเสี่ยงที่เป็นระบบในการบริหารปัจจัยและควบคุมกระบวนการปฏิบัติงาน เพื่อลดมูลเหตุของโอกาสที่จะทำให้เกิดความเสียหายจากการปฏิบัติงานที่อาจเกิดการทุจริต เป็นสำคัญ การวิเคราะห์ความเสี่ยงด้านการทุจริต ขององค์การบริหารส่วนตำบลบึงนคร ในครั้งนี้ ได้นำเอาความเสี่ยงในด้านต่างๆ มาดำเนินการวิเคราะห์ตามกรอบมาตรฐาน COSO (The Committee of Sponsoring Organizations of the Tread way Commission) และตามบริบทความเสี่ยงที่เกี่ยวกับการปฏิบัติงานที่อาจเกิดการทุจริต และสามารถกำหนดมาตรการแนวทางป้องกันยับยั้งการทุจริต หรือปิดโอกาสการทุจริต โดยการวิเคราะห์โอกาสที่จะเกิดผลกระทบของความเสี่ยงเพื่อประเมินโอกาสและผลกระทบที่จะเกิดขึ้น ดำเนินการวิเคราะห์ที่จะเกิดผลกระทบของความเสี่ยง โดยกำหนดเกณฑ์การประเมินมาตรฐานที่จะใช้ในการประเมินความเสี่ยงด้านการทุจริต ได้แก่ ระดับโอกาสที่เกิดความเสี่ยง (Likelihood) และระดับความรุนแรงของผลกระทบ (Likelihood) และระดับความรุนแรงของผลกระทบ (Impact) และระดับความเสี่ยงรวม

-6-

องค์การบริหารส่วนตำบลบึงนคร ได้กำหนดระดับของโอกาสที่จะเกิดเหตุการณ์ความเสียหายและระดับผลกระทบของความเสียหาย ดังนี้

โอกาสที่จะเกิด (Likelihood) หมายถึง ความถี่หรือโอกาสที่จะเกิดเหตุการ์/ความเสี่ยง ซึ่งจำแนกเป็น 5 ระดับ คือ

|  |  |  |  |  |
| --- | --- | --- | --- | --- |
| **ระดับ** | **โอกาส ที่จะเกิด** | **ความถี่ในการเกิดเหตุการณ์** | **ความน่าจะเป็นในการเกิดเหตุการณ์** | **ความน่าจะเป็นในการเกิดผลประโยชน์ทับซ้อน การให้หรือรับสินบน** |
| 1 | น้อยมาก | 5 ปีต่อครั้ง | ไม่มีโอกาสเกิดขึ้นเลย  (0 - 20%) | มีโอกาสเกิดขึ้นยาก |
| 2 | น้อย | 2-3 ปีต่อครั้ง | มีโอกาสในการเกิดขึ้น น้อยมาก  (มากกว่า 20 - 40%) | มีโอกาสในการเกิดขึ้น น้อยครั้ง |
| 3 | ปานกลาง | 1 ปีต่อครั้ง | มีโอกาสในการเกิดขึ้น ปานกลาง  (มากกว่า 40 - 60%) | มีโอกาสในการเกิดขึ้นบางครั้ง |
| 4 | สูง | 1-6 เดือนต่อครั้งแต่ไม่เกิน 5 ครั้ง | มีโอกาสในการเกิดขึ้นมาก  (มากกว่า 60 - 80%) | มีโอกาสในการเกิดขึ้นบ่อยครั้ง |
| 5 | สูงมาก | 1 เดือนต่อครั้งหรือมากกว่า | มีโอกาสในการเกิดขึ้นสูงมาก  (มากกว่า 80 - 100%) | มีโอกาสในการเกิดขึ้นประจำ |

**เกณฑ์การประเมินระดับความรุนแรงของผลกระทบ**

|  |  |  |  |  |  |
| --- | --- | --- | --- | --- | --- |
| **ระดับ** | **ผลกระทบ** | **ผลกระทบต่อ** | | | |
| **ทรัพย์สิน** | **องค์กร** | **ค่าเป้าหมาย** | **ด้านผลประโยชน์ทับซ้อนการให้หรือรับสินบน** |
| 1 | น้อยมาก | ไม่มีการสูญเสีย | ไม่ส่งผลเลย หรือส่งผลกระทบระดับบุคคล | เป้าหมายความสำเร็จ ต่ำกว่า 30% | สร้างความไม่สะดวกต่อการปฏิบัติงานนานๆ ครั้ง |
| 2 | น้อย | สูญเสียเล็กน้อย | ส่งผลกระทบต่อสำนัก/กอง | เป้าหมายความสำเร็จ 30% - 49.99% | สร้างความไม่สะดวกต่อการปฏิบัติงานบ่อยครั้ง |
| 3 | ปานกลาง | สูญเสียปานกลาง | ส่งผลกระทบระดับหน่วยงาน | เป้าหมายความสำเร็จ 50% - 69.99% | สร้างบรรยากาศในการทำงานที่ไม่เหมาะสม |
| 4 | สูง | สูญเสียค่อนข้างมาก | ส่งผลกระทบต่อองค์กรอื่น | เป้าหมายความสำเร็จ 70% - 85% | ถูกลงโทษทางวินัยอย่างไม่ร้ายแรง |
| 5 | สูงมาก | สูญเสียมาก | ส่งผลกระทบถึงประชาชนและระดับกรม | เป้าหมายความสำเร็จมากกว่า 85% | ถูกลงโทษทางวินัยร้ายแรง |

-7-

ในการประเมินความเสี่ยงควรระบุเหตุผลและข้อมูลประกอบในการประเมินระดับเกณฑ์ดังกล่าว   
เพื่อเป็นข้อมูลสนับสนุนต่อการเลือกระดับความเสี่ยงและใช้เป็นข้อมูลเปรียบเทียบในการประเมินระดับความเสี่ยงภายหลังการจัดการความเสี่ยง เมื่อทำการประเมินระดับของความเสี่ยงทั้งในโอกาสและความรุนแรงที่เกิดขึ้นแล้วให้ทำการคำนวณระดับของความเสี่ยงที่เหลืออยู่ด้วยสูตรการคำนวณ ดังนี้

**ระดับความเสี่ยง = ระดับโอกาส x ระดับความรุนแรง**

เมื่อได้ค่าระดับความเสี่ยง (Degree of Risk) แล้ว นำมาจัดลำดับความรุนแรงของความเสี่ยง ซึ่งจัดแบ่งเป็น 4 ระดับ ดังนี้

1) ความเสี่ยงระดับต่ำ (Low Risk : L) ระดับความเสี่ยง 1 – 3 คะแนน กำหนดเป็น สีเขียว หมายถึง ระดับความเสี่ยงที่ยอมรับได้ไม่ต้องควบคุมความเสี่ยง

2) ความเสี่ยงระดับปานกลาง (Moderate Risk : M) ระดับความเสี่ยง 4 – 9 คะแนนกำหนดเป็น สีเหลือง หมายถึง ระดับความเสี่ยงที่ยอมรับได้ แต่ต้องมีการควบคุมเพื่อป้องกันมิให้เกิดความเสี่ยงเพิ่มมากขึ้นไปอยู่ในระดับที่ไม่สามารถยอมรับได้


3) ความเสี่ยงระดับสูง (High Risk : H) ระดับความเสี่ยง 10 – 15 คะแนน

กำหนดเป็น สีส้ม หมายถึง ระดับความเสี่ยงที่ไม่สามารถยอมรับได้ โดยต้องจัดการความเสี่ยงเพื่อให้อยู่ในระดับที่ยอมรับได้

4) ความเสี่ยงระดับสูงมาก (Extreme Risk : E) ระดับความเสี่ยง 16 – 25 คะแนน

กำหนดเป็น สีแดง หมายถึง ระดับความเสี่ยงที่ไม่สามารถยอมรับได้ จำเป็นต้องจัดการความเสี่ยงอย่างเร่งด่วน ให้อยู่ในระดับที่ยอมรับได้

-8-



เมื่อพิจารณาโอกาส/ความถี่ที่จะเกิดเหตุการณ์ (Likelihood) และความรุนแรงของผลกระทบ (Impact) ของแต่ละปัจจัยเสี่ยงแล้วให้นำผลที่ได้มาพิจารณาความสัมพันธ์ระหว่างโอกาสที่จะเกิดความเสี่ยงและผลกระทบของความเสี่ยงต่อกิจกรรม หรือภารกิจของหน่วยงานว่าก่อให้เกิดระดับของความเสี่ยงในระดับของความเสี่ยงในระดับใด ในตารางความเสี่ยง ซึ่งจะทำให้ทราบว่ามีความเสี่ยงใดเป็นความเสี่ยงสูงสุดที่จะต้องบริหารจัดการก่อน

เมื่อพิจารณาคัดเลือกความเสี่ยงที่มีความสำคัญเสร็จสิ้น ผู้ประเมินต้องประเมินทางเลือกเพื่อกำหนดวิธีการในการจัดการความเสี่ยงเหล่านั้น โดยทางเลือกในการจัดการ/บริหารความเสี่ยงโดยทั่วไปมี 4 ทางเลือก (SARA) ดังนี้

1.กรณียอมรับความเสี่ยง หมายถึง เป็นความเสี่ยงที่ยอมรับให้มีความเสี่ยงได้   
เพราะต้นทุนการจัดการความเสี่ยงสูงอาจไม่คุ้มกับผลประโยชน์ที่อาจจะเกิดขึ้น หรือเป็นความเสี่ยงที่มีสาเหตุ  
จากปัจจัยภายนอกที่อยู่เหนือการควบคุม และไม่อาจเลือกใช้วิธีอื่นได้ แต่ควรมีมาตรการติดตามอย่างใกล้ชิดเพื่อรองรับผลที่เกิดขึ้น หรือเป็นความเสี่ยงที่อยู่ในระดับที่ยอมรับได้

-9-

2.กรณีหลีกเลี่ยงความเสี่ยง หมายถึง เป็นความเสี่ยงที่ยอมรับไม่ได้ มีผลกระทบกับองค์กรแผนงาน/โครงการ/กิจกรรม หรือกระบวนงานอย่างสูง ซึ่งไม่สามารถจัดการได้ด้วยวิธีอื่น โดยอาจควบคุมได้ด้วยการยกเลิก/ปรับเปลี่ยน เป้าหมาย/โครงการ/งานหรือกิจกรรม

3.กรณีถ่ายโอนความเสี่ยง หมายถึง เป็นความเสี่ยงที่ยอมรับไม่ได้ ต้องดำเนินการ  
ถ่ายโอนความเสี่ยงให้ผู้อื่น เช่น จ้างบุคคลภายนอก เป็นต้น โดยอาจเป็นความเสี่ยงเกี่ยวกับความเสี่ยงที่มีขนาดความรุนแรงมาก เช่น ความเสี่ยงเกี่ยวกับภัยธรรมชาติ/วินาศภัย ความเสี่ยงที่ต้องดำเนินการในเรื่องที่ไม่มีความชำนาญ ความเสี่ยงที่ต้องปฏิบัติงานที่มีปริมาณมากในเวลาอันจำกัด เป็นต้น

4.กรณีควบคุม/ลดความเสี่ยง หมายถึง เป็นความเสี่ยงที่ยอมรับไม่ได้ ต้องหาแนวทางการควบคุมทั้งโอกาสและผลกระทบของความเสี่ยงให้อยู่ในระดับที่ยอมรับได้ ซึ่งได้รับผลกระทบจากปัจจัยภายในและอยู่ภายใต้การควบคุมขององค์กรได้แก่ การควบคุมภายใน หรือเป็นความเสี่ยงที่ยอมรับไม่ได้ ต้องหาแนวทาง การควบคุมทั้งโอกาสและผลกระทบของความเสี่ยงให้อยู่ในระดับที่ยอมรับได้ ซึ่งได้รับผลกระทบจากปัจจัยภายนอกและมิได้อยู่ภายใต้การควบคุมขององค์กรได้แก่ แผนรองรับ/มาตรการ

หลังจากที่ได้ประเมินทางเลือกการจัดการความเสี่ยงแล้ว จะทำการคัดเลือกทางเลือกกำหนดวิธีการจัดการที่เหมาะสมที่สุดสำหรับแต่ละความเสี่ยง จัดทำเป็นแผนบริหารความเสี่ยงเพื่อป้องกันการทุจริต ซึ่งจะมีการกำหนดวิธีการดำเนินการ หน่วยงานรับผิดชอบ และกำหนดระยะเวลาดำเนินการเพื่อประโยชน์ในการติดตามและประเมินผลการจัดการความเสี่ยงต่อไป

**บทที่ 3**

**การประเมินความเสี่ยงและจัดทำแผนความเสี่ยงเพื่อป้องกันการทุจริต**

**การประเมินความเสี่ยงเพื่อป้องกันการทุจริต**

การประเมินความเสี่ยงเกี่ยวกับการปฏิบัติงานที่อาจเกิดการทุจริต ขององค์การบริหารส่วนตำบลบึงนคร ประจำปี 2566 ขององค์การบริหารส่วนตำบลบึงนคร โดยวิเคราะห์ปัจจัยเสี่ยงจากลักษณะงานที่อาจก่อให้เกิดการทุจริต ดังกล่าวพบว่า มีปัจจัยเสี่ยงที่อาจก่อให้เกิดการทุจริต ดังนี้

|  |  |  |  |  |  |  |
| --- | --- | --- | --- | --- | --- | --- |
| **ความเสี่ยง** | **ปัจจัยเสี่ยง** | **วัตถุประสงค์** | **การประเมินความเสี่ยง** | | | **รหัสปัจจัยเสี่ยง** |
| **โอกาส** | **ผลกระทบ** | **ระดับความเสี่ยง** |
| 1. ความผิดพลาดในการปฏิบัติงานที่ได้รับมอบหมาย | **ปัจจัยภายนอก**กฎหมาย ระเบียบ คำสั่งที่ออกมาไม่มีความชัดเจนในการปฏิบัติ  **ปัจจัยภายใน**พนักงานส่วนตำบลไม่สนใจอ่านระเบียบกฎหมาย คำสั่งที่เกี่ยวข้อง  - ไม่มีการจัดทำหรือรวบรวมตัวกฎหมายพอที่จะปิดช่องว่างการทุจริต | เพื่อให้การปฏิบัติงานมีความถูกต้อง ตามระเบียบ กฎหมาย ข้อสั่งการ ที่กำหนด | 3 | 3 | 9 | C1 |
| 2. การจัดซื้อ จัดจ้างและการบริหารพัสดุเป็นไปอย่างไม่ถูกต้อง | พนักงานองค์การบริหารส่วนตำบล บึงนคร ขาดความรู้/ความเข้าใจ และไม่ให้ความสำคัญกับกฎ ระเบียบ ข้อบังคับในการจัดซื้อจัดจ้างและการบริหารพัสดุ | เพื่อให้การจัดหาพัสดุภาครัฐโดยการซื้อ จ้าง เช่า แลกเปลี่ยนหรือโดยวิธีอื่นใดให้สอดคล้องกับประกาศ ระเบียบ หลักเกณฑ์ วิธีปฏิบัติและมติคณะรัฐมนตรีที่เกี่ยวข้องรวมถึงดำเนินการตามเกณฑ์การประเมินคุณธรรมและความโปร่งใสฯ | 2 | 1 | 2 | F1 |

-11-

|  |  |  |  |  |  |  |
| --- | --- | --- | --- | --- | --- | --- |
| **ความเสี่ยง** | **ปัจจัยเสี่ยง** | **วัตถุประสงค์** | **การประเมินความเสี่ยง** | | | **รหัสปัจจัยเสี่ยง** |
| **โอกาส** | **ผลกระทบ** | **ระดับความเสี่ยง** |
| 3. การดำเนินโครงการที่บรรจุในข้อบัญญัติ | การระบุและกำหนดปัจจัยที่จะเกิดความเสี่ยงไม่สอดคล้องกับการดำเนินงาน | เพื่อให้พนักงานส่วนตำบลบึงนครมีความตระหนักถึงความเสี่ยงที่อาจเกิดขึ้นระหว่างการดำเนินงานและหาแนวทางแก้ไขเพื่อให้ระดับความรุนแรงของความเสี่ยงลดลงทำให้การดำเนินงานโครงการบรรลุวัตถุประสงค์ที่กำหนดไว้ | 3 | 1 | 3 | O1 |

-12-

**แผนภูมิความเสี่ยงเพื่อป้องกันการทุจริต ของ อบต.บึงนคร**

**ประจำปี 2566**

ระดับความรุนแรงของผลกระทบ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | 1 | 2 | | 3 | 4 | | 5 | |
| 5  สูงสุด | 5 | | | 10 | 15 | | 20 | | 25 |
| 4  สูง | 4 | | | 8 | 12 | | 15 | | 20 |
| 3  ปานกลาง | 3 | | | 6 | 9  C1 | | 12 | | 15 |
| 2  น้อย | 2 | | | 5 | 6 | | 8 | | 10 |
| 1  น้อยมาก | 1 | | | 2  F1 | 3  O1 | | 4 | | 5 |

ระดับโอการสที่จะเกิด

จากแผนภูมิความเสี่ยงที่ได้จากการวิเคราะห์ความเสี่ยง สามารถสรุปการวิเคราะห์ความเสี่ยงและแผนจัดการความเสี่ยงด้านการทุจริต ดังนี้

-13-

**แผนบริหารจัดการความเสี่ยงและมาตรการเพื่อป้องกันการทุจริตองค์การบริหารส่วนตำบลบึงนคร**

|  |  |  |  |  |  |  |
| --- | --- | --- | --- | --- | --- | --- |
| **ปัจจัยที่จะเกิดความเสี่ยง** | **โอกาสและผลกระทบ** | | | **มาตรการจัดการความเสี่ยง** | **ระยะเวลาดำเนินการ** | **ผู้รับผิดชอบ** |
| **โอกาส** | **ผลกระทบ** | **ระดับความเสี่ยง** |
| 1. ความผิดพลาดในการปฏิบัติงานที่ได้รับมอบหมาย | 3 | 3 | 9  (C1) | 1. จัดอบรมเพื่อให้ความรู้เรื่องระเบียบ กฎหมาย ในการปฏิบัติงาน  2. มีการสอบทานจากผู้บังคับบัญชาตามสายการบังคับบัญชาอย่างใกล้ชิด | ตุลาคม-กันยายน  2566 | ทุกส่วนราชการ |
| 2. การจัดซื้อจัดจ้างและการบริหารพัสดุเป็นไปอย่างไม่ถูกต้อง | 2 | 1 | 2  (F1) | 1. จัดอบรมเพื่อให้ความรู้เรื่องระเบียบ กฎหมาย ในการปฏิบัติงาน  2. จัดทำรายงานการบริหารพัสดุเสนอผู้บริหาร  3. จัดทำรายงานผลการจัดซื้อจัดจ้างประจำปี | ตุลาคม-กันยายน  2566 | กองคลัง |
| 3. การดำเนินโครงการที่บรรจุในข้อบัญญัติ | 3 | 1 | 3  (O1) | 1. จัดอบรมเพื่อให้ความรู้ในเรื่องการบริหารงบประมาณตามโครงการฯ ให้บรรลุวัตถุประสงค์ในการดำเนินงานและมีความคุ้มค่า | ตุลาคม - กันยายน  2566 | ทุกส่วนราชการ |

การประเมินความเสี่ยงเกี่ยวกับการปฏิบัติงานที่อาจก่อให้การทุจริตขององค์การบริหารส่วนตำบล บึงนคร พบว่า ปัจจัยเสี่ยงที่อาจก่อให้เกิดการทุจริต มีด้วยกัน 3 ด้าน ได้แก่

-14-

**1**. **ด้านความผิดพลาดในการปฏิบัติงานที่ได้รับมอบหมาย** เป็นความเสี่ยงที่จัดอยู่ในระดับปานกลาง อยู่ที่ 9 คะแนน แสดงให้เห็นว่าการควบคุมยังขาดประสิทธิภาพถึงแม้ว่าจะไม่ทำให้เกิดผลเสียหายจากความเสี่ยงอย่างมีนัยสำคัญ แต่ก็ควรมีการปรับปรุงเพื่อให้มั่นใจว่าจะสามารถลดความเสี่ยงการทุจริตได้

**2.** **ด้านการจัดซื้อจัดจ้างและการบริหารพัสดุเป็นไปอย่างไม่ถูกต้อง** เป็นความเสี่ยง ระดับต่ำ อยู่ที่ 2 คะแนน แสดงให้เห็นว่ามาตรการควบคุมความเสี่ยงมีความเหมาะสมซึ่งจะช่วยให้เกิดความมั่นใจได้ในระดับที่สมเหตุสมผลว่าจะสามารถลดความเสี่ยงการทุจริตได้

**3. การดำเนินโครงการที่บรรจุในข้อบัญญัติ** เป็นความเสี่ยงระดับต่ำ อยู่ที่ 3 คะแนน แสดงว่า การดำเนินงานเป็นไปอย่างเหมาะสม เป็นความเสี่ยงที่หน่วยงานยอมรับได้

ลงชื่อ นฤมล พรหมเลิศ ผู้รับรองรายงาน

(นางนฤมล พรหมเลิศ)

นักวิชาการตรวจสอบภายในชำนาญการ